Plaaswerker glo oor trekker doodgeskiet[OPVOLG] Die man wat in verband met dié skietvoorval in hegtenis geneem is, was nié die oorledene se werkgewer soos deur amptelike bronne beweer is nie, maar ŉ veiligheidswag. Lees die opvolgberig hier. Dié foto van die werker se bebloede liggaam wat bo-op die trekker lê is Maandag op sosiale media gedeel. Die foto is deur Maroela Media verbloem weens die grafiese aard daarvan. Foto: Facebook ŉ Plaaswerker is Saterdag na bewering in die Tarlton-omgewing buite Krugersdorp doodgeskiet toe hy glo ŉ trekker sonder toestemming gebruik het. Skokfoto’s is Maandag op sosiale media gedeel van die werker se bebloede liggaam wat bo-op die trekker lê. By die foto’s word daar beweer die werker is deur die plaaseienaar doodgeskiet omdat hy ŉ trekker oor middagete gebruik het om huis toe te ry om iets te kry om te eet. Konst. Lucky Matome, woordvoerder van die polisie, het egter in ŉ verklaring gesê die werker is na bewering deur ŉ veiligheidsbeampte doodgeskiet. Hy het bevestig ŉ 46-jarige man is in verband met die werker se dood in hegtenis geneem. “Die moord het Saterdag omstreeks 11:00 by die Matshelapad-informele nedersetting plaasgevind. Daar word beweer die slagoffer het met ŉ trekker vanaf sy werkplek na sy huis in Matshelapad gery toe hy deur veiligheidsbeamptes gevolg is wat beweer het die slagoffer het die trekker gesteel,” het Matome gesê. “Die slagoffer is glo tot by Matshelapad gevolg waar hy deur ŉ veiligheidsbeampte in die kop geskiet is. Die skietery het in ŉ oop veld naby Matshelapad plaasgevind.” Matome het gesê die polisie is na die toneel ontbied en het by hul aankoms gevind dat die veiligheidsbeamptes deur lede van die plaaslike gemeenskap aangeval is. Die veiligheidsbeamptes se voertuig is erg beskadig, maar die beamptes is nie beseer nie. Matome het in die verklaring gesê die verdagte sou Maandag in die Krugersdorp-landdroshof verskyn op aanklag van moord. Matome kon nie Maandag telefonies bereik word om terugvoer oor die hofverskyning te gee nie. Lebogang Maile, die Gautengse LUR vir ekonomiese ontwikkeling, landbou en landelike ontwikkeling, het die voorval ten sterkste veroordeel. Maile het in ŉ verklaring beweer die plaaswerker is ten aanskoue van sy familie doodgeskiet omdat hy die trekker gebruik het om kos by die huis te gaan haal. Maile het ook gesê “getuies na aan die ondersoek” beweer die werker is deur die plaaseienaar doodgeskiet. “Ons hoop dat die reg sy gang sal gaan en dat ŉ swaar vonnis aan die beweerde oortreder opgelê sal word, het Maile gesê. Maile het gesê die situasie in die omgewing is tans steeds gespanne en rassespanning in die gebied is baie hoog. Hy het ŉ beroep op die gemeenskap gedoen om kalm te bly en nie reg in eie hande te neem nie en om wetstoepassers toe te laat om hul werk te doen sonder enige inmenging. ŉ Senior afvaardiging van die departement van landbou en landelike ontwikkeling is ontplooi om die oorledene se familie by te staan.